Incendii de vegetație în Australia. 300 de pompieri au luptat cu flăcările. Peste 70 de case distruse.
Un incendiu de vegetație a distrus peste 70 de case la nord de orașul Perth. 300 de pompieri au fost trimiși să lupte cu flăcările. 100 de specii de animale sunt aproape de extincție după incendiile din 2020.
În Australia, sezonul incendiilor de vegetație e în plină desfășurare. Îți amintesc că este vară în emisfera sudică. La nord de orașul Perth, flăcările au transformat în scrum 11.000 de hectare de vegetație, dar și 71 de case.Zeci de oameni au fost nevoiți să fugă. Julia, unul dintre localnici, a scăpat cu viață, dar a rămas doar cu hainele de pe ea.Julia, locuitoare evacuată: "Au blocat drumul și nici nu am mai putut să mergem acasă. Ni s-a spus să plecăm. Nu cred că ne putem întoarce să ne luăm lucrurile. Este foarte îngrijorător.“În lupta cu flăcările, șase pompieri au fost răniți. 21 de avioane și elicoptere pentru stingerea incendiilor au fost trimise în zonă, dar nu au putut ține piept focului. Și asta și pentru că de duminică, nu a căzut nicio picătură de ploaie.Scott Morrison, premierul Australiei: "Nu am scăpat de pericol. Avertizarea rămâne în vigoare deoarece incendiul de vegetație continuă să se răspândească rapid.“Anul trecut, 34 de oameni au murit și miliarde de animale au fost ucise sau alungate de foc.